Obvestilo Komisije o uporabi prehodnih pravil o poreklu, ki določajo diagonalno kumulacijo med pogodbenicami uporabnicami v pan-evro-mediteranskem območju

V [Uradnem listu EU C 31](https://eur-lex.europa.eu/legal-content/SL/TXT/?uri=uriserv%3AOJ.C_.2022.031.01.0001.01.SLV&toc=OJ%3AC%3A2022%3A031%3ATOC) je bilo dne 21. 1. 2022 objavljeno novo obvestilo Komisije o uporabi prehodnih pravil o poreklu, ki določajo diagonalno kumulacijo med pogodbenicami uporabnicami[[1]](#footnote-1) v pan-evro-mediteranskem območju (v nadaljevanju: PEM). To obvestilo Komisije nadomešča obvestilo 2021/C 492/01, ki je bilo dne 8. decembra 2021 objavljeno v [Uradnem listu EU C 492](https://eur-lex.europa.eu/legal-content/SL/TXT/?uri=uriserv%3AOJ.C_.2021.492.01.0001.01.SLV&toc=OJ%3AC%3A2021%3A492%3ATOC)..

Obvestilo Komisije vsebuje 2 razpredelnici, in sicer: razpredelnico 1 (Poenostavljen pregled možnosti diagonalne kumulacije v okviru prehodnih pravil o poreklu v PEM območju na dan 1. januarja 2022) in razpredelnico 2 (Začetek uporabe pravil o poreklu, ki določajo diagonalno kumulacijo v PEM območju). Razpredelnici 1 in 2 vključujeta EU, države EFTE (Švico (vključno z Lihtenštajnom), Islandijo, Norveško), Ferske otoke, države, vključene v evro-sredozemsko partnerstvo (Jordanijo, Palestino), države, vključene v stabilizacijsko-pridružitveni proces EU (Albanijo, Severno Makedonijo, Srbijo), Gruzijo ter Republiko Moldavijo.

Razpredelnica 1 vsebuje zgolj informacijo, ali se kumulacija lahko uporabi – če je možna kumulacija na podlagi prehodnih pravil o poreklu, se v razpredelnici nahaja »X«, če se kumulacija ne more uporabiti, je polje prazno. Pri diagonalni kumulaciji, v kateri sodelujejo tri partnerice (A, B in C), je diagonalna kumulacija na podlagi prehodnih pravil o poreklu možna le, če se v poljih, ki se nanašajo na A-B, B-C in A-C, nahaja »X«. V razpredelnici 1 se med EU in vsemi pogodbenicami uporabnicami, navedenimi v tej razpredelnici, nahaja »X«, oznake »X« pa se nahajajo tudi med državami EFTE (CH(+LI)-IS, CH(+LI)-NO, IS-CH(+LI), IS-NO, NO-CH(+LI), NO-IS), med državami EFTE in Albanijo ter med državami EFTE in Srbijo.

Datumi v razpredelnici 2 se nanašajo na začetek uporabe diagonalne kumulacije na podlagi člena 8 (pogoji za uporabo kumulacije porekla) Dodatka A k vsakemu protokolu o pravilih o poreklu med pogodbenicami uporabnicami. V tem primeru se pred datumom nahaja »(T)«. V razpredelnici 2 se med EU in Švico (vključno z Lihtenštajnom), med EU in Islandijo, med EU in Norveško, med EU in Ferskimi otoki, med EU in Jordanijo, med EU in Palestino, med EU in Albanijo ter med EU in Gruzijo pred datumom 1. 9. 2021 nahaja »(T)«. Med EU in Severno Makedonijo se v razpredelnici 2 nahaja »(T)« pred datumom 9. 9. 2021, med EU Gruzijo pred datumom 16. 11. 2021, med EU in Srbijo pa pred datumom 6. 12. 2021.

V razpredelnici 2 se med državami EFTE ((CH(+LI)-IS, CH(+LI)-NO, IS-CH(+LI), IS-NO, NO-CH(+LI), NO-IS) pred datumom 1. 11. 2021 nahaja »(T)«, kar pomeni, da se je med državami EFTE začela uporabljati diagonalna kumulacija na podlagi člena 8 Dodatka A. To pa tudi pomeni, da je od 1. 11. 2021 dalje možna diagonalna kumulacija v okviru prehodnih pravil o poreklu med EU in državami EFTE. Med državami EFTE in Albanijo ter med državami EFTE in Srbijo se v razpredelnici 2 pred datumom 1. 1. 2022 nahaja »(T)«, kar pomeni, da je od 1. 1. 2022 dalje možna diagonalna kumulacija v okviru prehodnih pravil o poreklu med EU, državami EFTE in Albanijo ter med EU, državami EFTE in Srbijo.

1. »Pogodbenica uporabnica« pomeni pogodbenico PEM Konvencije, ki prehodna pravila o poreklu vključi v svoje dvostranske preferencialne trgovinske sporazume z drugo pogodbenico PEM Konvencije ter vključuje pogodbenice Sporazuma. [↑](#footnote-ref-1)